b"\n_START_ARTICLE_\nAsparuh\n_START_SECTION_\nZgodnje \xc5\xbeivljenje\n_START_PARAGRAPH_\nImenik bolgarskih kanov pravi, da je bil Asparuh iz plemena Dulo in je vladal 61 let. Tako dolgo obdobje vladanja zaradi kronolo\xc5\xa1kih neskladij ne more biti to\xc4\x8dno. Bolj verjetno je, da je toliko \xc4\x8dasa \xc5\xbeivel. Po kronologiji, ki jo je razvil Moskov, bi Asparuh lahko vladal od leta 559 do 695. Druge kronologije pogosto navajajo, da je vladal do leta 700 ali 701, kar pa se ne sklada s podatki iz Imenika. Po bizantinskih virih je bil Asparuh mlaj\xc5\xa1i sin kana Kubrata, ki je v stepah sedanje Ukrajine ustanovil obse\xc5\xbeno dr\xc5\xbeavo Veliko Bolgarijo. Asparuh bi lahko dobil politi\xc4\x8dne in dr\xc5\xbeavni\xc5\xa1ke izku\xc5\xa1nje med dolgoletnim vladanjem svojega o\xc4\x8deta, ki je (po Moskovovi kronologiji) umrl leta 665. Po o\xc4\x8detovi smrti bi se vladanja lahko nau\xc4\x8dil od starej\xc5\xa1ega brata Batbajana, vendar je dr\xc5\xbeava zaradi napada Hazarov leta 668 razpadla. Brata sta se po razpadu dr\xc5\xbeave lo\xc4\x8dila in vsak zase iskala bolj varno novo domovino.\n_START_SECTION_\nUstanovitev Prvega bolgarskega cesarstva\n_START_PARAGRAPH_\nAsparuh je s 30.000-50.000 Bolgari pri\xc5\xa1el do Donave in se medtem, ko je arabski kalif Muavija I. oblegal Konstantinopel, naselil v delti Donave, verjetno na izginulem otoku Peuce. Ko se je obleganje Konstantinopla kon\xc4\x8dalo, je bizantinski cesar Konstantin IV. leta 680 krenil na vojni pohod proti Bolgarom in njihovim slovanskim zaveznikom in jih prisilil, da so se umaknili v utrjene tabore. Cesar je moral zaradi bolezni zapustiti boji\xc5\xa1\xc4\x8de, v njegovi vojski pa so se zatem za\xc4\x8dele \xc5\xa1iriti govorice, da je pobegnil. Bizantinski vojaki so za\xc4\x8deli dezertirati, Bolgari in njihovi zavezniki pa so se prebili skozi obro\xc4\x8d in leta 680 v bitki pri Ongali porazili nasprotnika. Po bitki se je Asparuh hitro pomaknil iz delte Donave na Balkan.\n_START_SECTION_\nVladanje\n_START_PARAGRAPH_\nAsparuhova zmaga je omogo\xc4\x8dila osvojitev Mezije in ustanovitev nekak\xc5\xa1nega zavezni\xc5\xa1tva med Bolgari in lokalnimi slovanskimi plemeni Severjani in plemensko zvezo Sedmih slovanskih plemen. Ko je Asparuh leta 681 krenil na pohod preko gora v bizantinsko Trakijo, se je Konstantin IV. odlo\xc4\x8dil, da bo z njimi sklenil mir in Bolgarom pla\xc4\x8deval letni tribut. Na te dogodke se sedaj gleda kot na ustanovitev bolgarske dr\xc5\xbeave in njeno priznanje s strani Bizantinskega cesarstva._NEWLINE_Asparuh je dal kaneje zgraditi veliki sredi\xc5\xa1\xc4\x8di Pliska in Dr\xc4\x83st\xc4\x83r in najmanj eno obrambno obzidje od Donave do \xc4\x8crnega morja. Sodobni znanstveniki se spra\xc5\xa1ujejo, ali je prav Asparuh izbral Plisko za svojo prestolnico, ker je bila prvotna bolgarska prestolnica blizu Varne. Bolgarska dr\xc5\xbeava je imela stoletje ali dve po ustanovitvi mnogoetni\xc4\x8dne in hegemonisti\xc4\x8dne zna\xc4\x8dilnosti.\n_START_SECTION_\nSmrt\n_START_PARAGRAPH_\nAsparuh je umrl nekje ob Donavi v spopadu s Hazari. Po eni od teorij, ki jo je razvil bolgarski zgovovinar Vaklinov, je pokopan nekje pri Voznesenki ob Dnjepru v Ukrajini. Kompilacija Vol\xc5\xa1kih Bolgarov Ja'far Tarikh (Zgodovina D\xc5\xbeagfarja) iz 17. stoletja, katere verodostojnost je vpra\xc5\xa1ljiva, opisuje Atil'kesa (Asparuha) kot sina in naslednika Kurbata (Kubrata) in o\xc4\x8deta in predhodnika Tarvila (Tervela) in Ajarja, ki je sicer neznan, lahko pa bi bil eden od dveh izgubljenih oseb v Imeniku.\n_START_SECTION_\nZanimivost\n_START_PARAGRAPH_\nPo Asparuhu se imenuje gora Asparuh Peak na Ju\xc5\xbenih \xc5\xa0etlandskih otokih na Antarktiki."